32006R1786
L 337/12
JURNALUL OFÍCIAL AL UNIUNII EUROPENE
REGULAMENTUL (CE) NR. 1786/2006 AL COMISIEI
din 4 decembrie 2006
de modificare a anexelor III B, IV și VI la Regulamentul (CE) nr. 517/94 al Consiliului în ceea ce privește contingentele textile aplicabile în 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 517/94 al Consiliului din 7 martie 1994 privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import (1), în special articolul 5 alineatul (2),
întrucât:
(1)
Regulamentul (CE) nr. 517/94 stabilește limitele cantitative anuale pentru anumite produse textile originare din Muntenegru, din Kosovo (2) și din Coreea de Nord.
(2)
Uniunea Europeană va include două noi state membre de la 1 ianuarie 2007, România și Bulgaria. Articolul 6 alineatul (7) din Actul de aderare prevede ca restricțiile cantitative aplicate de Comunitate importurilor de produse textile și de îmbrăcăminte să fie adaptate pentru a ține seama de aderarea noilor state membre la Comunitate. Restricțiile cantitative aplicabile importurilor în Comunitate, după extindere, de anumite produse textile originare din țări terțe ar trebui, prin urmare, adaptate pentru a include importurile în cele două noi state membre. În consecință, este necesar să se modifice anumite anexe la Regulamentul (CE) nr. 517/94.
(3)
Pentru a evita ca extinderea Comunității să aibă efecte restrictive asupra schimburilor comerciale, este necesar, în vederea modificării cantităților, să se recurgă la o metodă care stabilește noile cantități contingentare ținând seama de importurile tradiționale în noile state membre. O formulă bazată pe media importurilor din țări terțe în aceste două noi state membre în ultimii trei ani oferă o măsură adecvată a acestor fluxuri istorice. Deoarece Muntenegru a devenit independent la 3 iunie 2006, Comisia nu dispune de date separate privind fluxurile comerciale între, pe de o parte, Muntenegru și Kosovo și, pe de altă parte, noile state membre. Prin urmare, noile cantități contingentare au fost stabilite aplicând criteriul cel mai adecvat în acest scop, și anume raportul dintre populația celor două noi state membre. În ambele cazuri, s-a adăugat o rată de creștere.
(4)
Prin urmare, anexele III B, IV și VI la Regulamentul (CE) nr. 517/94 ar trebui modificate pentru a indica nivelurile contingentelor aplicabile pentru anul 2007. Normele detaliate de alocare a contingentelor 2007 sunt prevăzute de Regulamentul (CE) nr. 1785/2006 al Comisiei (3) privind gestionarea contingentelor textile instituite pentru anul 2007 prin Regulamentul (CE) nr. 517/94.
(5)
Toate dispozițiile Regulamentului (CE) nr. 517/94 se aplică importurilor în noile state membre. Prin urmare, este necesar să se modifice Regulamentul (CE) nr. 517/94 în consecință.
(6)
Măsurile prevăzute de prezentul regulament sunt conforme cu avizul exprimat de Comitetul pentru produse textile instituit prin articolul 25 din Regulamentul (CE) nr. 517/94,
ADOPTĂ PREZENTUL REGULAMENT:
Articolul 1
Anexele III B, IV și VI la Regulamentul (CE) nr. 517/94 se înlocuiesc în conformitate cu anexa la prezentul regulament.
Articolul 2
Prezentul regulament intră în vigoare la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 decembrie 2006.